Torsdag kveld bekrefter Den Nordiske Motstandsbevegelsen, en høyreekstrem gruppering, at de har utført en aksjon mot Pride-uken i Kristiansand, Skeive Sørlandsdager.

Det har blitt brent regnbue-flagg, hengt opp homo-fiendtlige plakater-og budskap flere steder i Kristiansand. Grupperingen innrømmer at det er de som står bak.

Gruppen oppfordrer også andre til å engasjere seg i saken på sine nettsider.

Skeive sørlandsdager åpnet i dag i Kristiansand. Natt til torsdag ble fire regnbueflagg skåret ned fra flaggstengene av ukjente gjerningsmenn.

Komitémedlem i Foreningen for kjønns- og seksualitetsmangfold (FRI), Monica Strand Korgerud sier folk er redde.

Redde for å gå i parade

Lørdag planlegges en parade, og Korgerud sier deltakere lurer på om det er trygt, og om politiet vil være til stede.

– Det er klart at vi blir engstelige. Det er lett å tenke på Orlando, og det er lett å frykte å gå i paraden, sier hun til NRK Sørlandet.

Dette banneret ble fotografert i Kristiansand sentrum torsdag formiddag. Foto: tipser

49 mennesker ble i juni drept da en væpnet mann gikk til angrep mot en nattklubb for homofile i Orlando i Florida.

– Har dere vært i kontakt med politiet i forbindelse med disse sakene?

– Nei, vi har ikke hatt anledning til å gjøre noe mer med det. Vi er så opptatt med å arrangementene, men det er klart at når dette ser ut til å være organisert, må vi ta en prat med politiet.

Les også: PST venter økt høyreekstrem aktivitet

– Noe griseri

NRK har foreløpig ikke lykkes å komme i kontakt med de ansvarlige bak nettadressen frihetskamp.net, som er eid av den høyreradikale gruppen Den Nordiske Motstandsbevegelsen.

En lokal representant fra Den Nordiske Motstandsbevegelsen på Sørlandet, ønsker ikke å kommentere om det er dem står bak bannerne og flagg-kuttingen, men sier følgende:

– Jeg synes det er bra at slike bannere henger i byen. Jeg synes også det er positivt at flaggene er kuttet, man kan ikke ha slikt griseri hengende, sier representanten på telefon til NRK.

De som står bak Skeive sørlandsdager ser meget alvorlig på de forskjellige hendelsene knyttet til årets arrangement. F.v. Sol Espedalen og Oliver Alexander Lothe, Skeiv ungdom sør, Linda Walbeck Olsen FRI Sør og Monica Strand Korgerud Komiteen for skeive sørlandsdager Foto: Thomas Meier / privat

Appellerer til kjærlighet

Jeg håper sørlendingene nå viser den kjærligheten og åpenheten og den viljen som bor her til å faktisk ønske alle velkommen, sier Korgerud. Hun håper folk vil vise sin solidaritet med Skeive sørlandsdager.

– Jeg tenker at alle skal ta avstand fra dette, om det er kristne, muslimer eller ateister, sier hun.

– Vi har alle et ansvar for å skape det samfunnet vi ønsker å ha. Vi kan ikke sitte på sidelinja og vente på at verden skal gå sånn som vi liker det. Det gjør det ikke.

Politiet har ikke fått meldinger om bannerne som er hengt opp flere steder i byen.

Skeive Sørlandsdager skal ha flere arrangementer de neste dagene. Torsdag kveld starter programmet.

– Vi er orientert om et arrangement i kveld, men vi har ikke fått meldinger om problemer knyttet til dette, sier operasjonsleder i Agder-politiet Sverre Birkeland.